ՀՀ Արագածոտնի մարզպետ Սերգեյ Մովսիսյանի շնորհավորական ուղերձը Տեղական ինքնակառավարման մարմինների օրվա առիթով

Տեղական ինքնակառավարման մարմինների հարգելի՛ ներկայացուցիչներ,

Այսօր նշանավորում ենք ՏԻՄ համակարգի կազմավորման 26-րդ տարին, ինչի առիթով շնորհավորում եմ բոլորիդ։

Տեղական ինքնակառավարման համակարգն այս տարիներին բարեփոխումների երկար ճանապարհ է անցել և ի վերջո, համայնքների խոշորացման արդյունքում, ռեսուրսները կենտրոնացնելով, հասել կառավարման արդյունավետ եղանակին։

Տեղական ինքնակառավարման մարմինների հարգելի՛ ներկայացուցիչներ, դուք ժողովրդին ու պետությանը կամրջող կարևոր օղակ եք, քաղաքացու կողքին կանգնած, նրա խնդիրներին քաջածանոթ անձինք եք, և պետության հետ համագործակցությամբ վերհանում ու լուծում եք կարևոր ու կենսական նշանակության հարցեր՝ տարեցտարի լավարկելով ժողովրդի, տվյալ համայնքի կենսապայմաններն ու բարեկեցությունը։

Այսօր պատեհ առիթ է որպես անփոխարինելի գործընկերոջ ձեզ շնորհակալություն հայտնելու այն մեծ աշխատանքի համար, որն ամեն օր անում եք նվիրումով ու սրտացավորեն։

ՏԻՄ-կառավարություն արդյունավետ փոխգործակցության վառ օրինակներից են այն տասնյակ սուբվենցիոն ծրագրերը, որոնք ձեր և մեր անմիջական հսկողության տակ հաջողությամբ միս ու արյուն են ստանում և մի քանի քայլով առաջ են մղում համայնքի զարգացումը։

Ուզում եմ իմանաք, որ Արագածոտնի մարզպետարանը, որպես մարզում Կառավարության ներկայացուցիչ, միշտ պատրաստակամ է աջակցելու զարգացման ծրագրերին, միշտ բաց է համագործակցության համար ու պատրաստ լսելու ձեր առաջարկությունները։

Կրկին շնորհավորում եմ ձեզ ու համայնքին ծառայելու հայրենանվեր գործում ձեզ մաղթում եռանդ, նախաձեռնողականություն ու հավակնոտ ծրագրեր կյանքի կոչելու կամք։

 ՀՀ Արագածոտնի մարզպետ Սերգեյ Մովսիսյան